CELEX: 32016R0293
Language: mt
Date: 2016-03-01 00:00:00
Title: Regolament tal-Kummissjoni (UE) 2016/293 tal-1 ta' Marzu 2016 li jemenda r-Regolament (KE) Nru 850/2004 tal-Parlament Ewropew u tal-Kunsill dwar pollutanti organiċi persistenti fejn jidħol l-Anness I (Test b'rilevanza għaż-ŻEE)

2.3.2016   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 55/4
               
            REGOLAMENT TAL-KUMMISSJONI (UE) 2016/293
      tal-1 ta' Marzu 2016
      li jemenda r-Regolament (KE) Nru 850/2004 tal-Parlament Ewropew u tal-Kunsill dwar pollutanti organiċi persistenti fejn jidħol l-Anness I
      (Test b'rilevanza għaż-ŻEE)
      IL-KUMMISSJONI EWROPEA,
      Wara li kkunsidrat it-Trattat dwar il-Funzjonament tal-Unjoni Ewropea,
      Wara li kkunsidrat ir-Regolament (KE) Nru 850/2004 tal-Parlament Ewropew u tal-Kunsill tad-29 ta' April 2004 dwar pollutanti organiċi persistenti u li jemenda d-Direttiva 79/117/KEE (1), u b'mod partikolari l-Artikolu 14(1) tiegħu,
      Billi:
      
                  (1)
               
               
                  Ir-Regolament (KE) Nru 850/2004 jimplimenta l-impenji tal-Unjoni skont il-Konvenzjoni ta' Stokkolma dwar Pollutanti Organiċi Persistenti (minn hawn 'il quddiem “il-Konvenzjoni”) approvati bid-Deċiżjoni tal-Kunsill 2006/507/KE (2) u fil-Protokoll għall-Konvenzjoni tal-1979 dwar it-Tniġġis Transkonfini tal-Arja Fuq Distanza Twila rigward Materjal Organiku Persistenti li Jniġġes (minn hawn 'il quddiem “il-Protokoll”) approvat bid-Deċiżjoni tal-Kunsill 2004/259/KE (3).
               
            
                  (2)
               
               
                  L-Anness A tal-Konvenzjoni (l-eliminazzjoni) fih is-sustanzi kimiċi li l-produzzjoni, l-użu, l-importazzjoni, u l-esportazzjoni tagħhom għandhom ikunu pprojbiti u li għandhom jittieħdu miżuri legali u amministrattivi biex jiġu eliminati.
               
            
                  (3)
               
               
                  Fis-sitt laqgħa tal-Konferenza tal-Partijiet għall-Konvenzjoni ġie deċiż li l-Anness A tal-Konvenzjoni jiġi emendat biex l-eżabromoċiklododekan (“HBCDD”) ikun inkluż f'dak l-Anness, f'konformità mal-Artikolu 8(9) tal-Konvenzjoni. Dik l-emenda fiha eżenzjoni speċifika għall-produzzjoni u l-użu tal-HBCDD fil-polisterin imwessa' u fil-polisterin estruż fil-bini.
               
            
                  (4)
               
               
                  Skont l-Artikolu 22(3) tal-Konvenzjoni, l-emendi fl-Annessi A, B u C tagħha jidħlu fis-seħħ sena wara d-data tal-komunikazzjoni mid-depożitarju tal-emenda, li fil-każ tal-HBCDD, saret fis-26 ta' Novembru 2014.
               
            
                  (5)
               
               
                  F'konformità mal-Artikolu 14(1) tar-Regolament (KE) Nru 850/2004, l-HBCDD għandu jiġi elenkat fl-Anness I ta' dak ir-Regolament biex il-projbizzjoni fuq il-produzzjoni, l-użu, l-importazzjoni u l-esportazzjoni ta' dik is-sustanza tiġi implimentata fl-Unjoni.
               
            
                  (6)
               
               
                  Bħalissal-HBCDD huwa elenkat fl-Anness XIV tar-Regolament (KE) Nru 1907/2006 tal-Parlament Ewropew u tal-Kunsill (4) u b'riżultat ta' dan, l-HBCDD jista' jitqiegħed fis-suq jew jintuża wara l-21 ta' Awwissu 2015 biss jekk dak it-tqegħid fis-suq jew dak l-użu ġie awtorizzat skont it-Titolu VII tar-Regolament (KE) Nru 1907/2006, jew jekk l-applikazzjoni għal dik l-awtorizzazzjoni saret qabel il-21 ta' Frar 2014 u tkun għad trid tittieħed deċiżjoni dwar dik l-applikazzjoni.
               
            
                  (7)
               
               
                  B'konsegwenza tad-dispożizzjonijiet tat-Titolu VII tar-Regolament (KE) Nru 1907/2006 li kienu japplikaw għall-HBCDD sa mill-21 ta' Awwissu 2015, il-Kummissjoni bagħtet notifika lid-depożitarju tal-Konvenzjoni skont l-Artikolu 22(3)(b) tal-Konvenzjoni tal-25 ta' Novembru 2014, fejn infurmatu li l-Unjoni ma setgħetx taċċetta l-emenda tal-Anness A tal-Konvenzjoni qabel il-21 ta' Awwissu 2015. Billi dik id-data issa għaddiet, l-HBCDD għandu jiġi elenkat fl-Anness I tar-Regolament (KE) Nru 850/2004.
               
            
                  (8)
               
               
                  Awtorizzazzjonijiet mogħtija għall-użu jew għat-tqegħid fis-suq tal-HBCDD għandhom ikunu limitati għall-kamp ta' applikazzjoni tal-eżenzjoni speċifika stipulata fl-emenda tal-Anness A tal-Konvenzjoni, li tawtorizza biss l-użi tal-HBCDD fil-polisterin imwessa' u fil-polisterin estruż fil-bini u l-produzzjoni tiegħu għal dak l-għan. Billi l-Unjoni ma rċeviet l-ebda applikazzjoni għall-awtorizzazzjoni għall-użu tal-HBCDD fil-produzzjoni tal-polisterin estruż skont ir-Regolament (KE) Nru 1907/2006, dak l-użu ma għandux jibqa' jiġi permess.
               
            
                  (9)
               
               
                  L-emenda tal-Anness A tal-Konvenzjoni, u b'mod aktar speċifiku il-Parti VII l-ġdida li ddaħħlet f'dak l-Anness, teħtieġ ukoll li l-polisterin imwessa' u l-polisterin estruż li jkun fihom l-HBCDD u li jitqiegħdu fis-suq ikunu jistgħu jingħarfu faċilment matul iċ-ċiklu tal-ħajja tagħhom bit-tikkettar jew mezzi oħra. Dan ir-rekwiżit għandu jiġi implimentat fl-Unjoni.
               
            
                  (10)
               
               
                  Sabiex fl-Unjoni jissaħħu l-applikazzjoni prattika u l-infurzar konsistenti tal-projbizzjoni fl-Artikolu 3 tar-Regolament (KE) Nru 850/2004, għandu jiġi stabbilit limitu massimu għall-HBCDD li jinstab bħala kontaminant mhux intenzjonat f'ammonti żgħar ħafna f'sustanzi, fi preparazzjonijiet u f'oġġetti. Sabiex jitqiesu l-iżviluppi tekniċi, dan il-limitu massimu għandu jiġi rivedut mill-Kummissjoni fi żmien tliet snin mid-data tad-dħul fis-seħħ ta' dan ir-Regolament bil-għan li dan il-limitu massimu jitnaqqas.
               
            
                  (11)
               
               
                  L-Anness I tar-Regolament (KE) Nru 850/2004 għandu jiġi emendat biex jispeċifika, skont l-Artikolu 4(4) tal-Konvenzjoni, li l-eżenzjoni speċifika għall-HBCDD tiskadi fis-26 ta' Novembru 2019, jiġifieri ħames snin wara d-data tad-dħul fis-seħħ tal-Konvenzjoni fil-każ tal-HBCDD, sakemm l-Unjoni ma tinnotifikax data ta' skadenza iqsar lis-Segretarjat u tindikaha fir-Reġistru tal-eżenzjonijiet speċifiċi.
               
            
                  (12)
               
               
                  Biex ikun hemm perjodu ta' tranżizzjoni li fih wieħed jadatta għar-regoli ta' dan ir-Regolament, il-projbizzjoni fl-Artikolu 3 tar-Regolament (KE) Nru 850/2004 ma għandhiex tapplika għall-oġġetti tal-polisterin imwessa' u dawk tal-polisterin estruż li jkun fihom l-HBCDD u li jkunu saru fid-data tad-dħul fis-seħħ ta' dan ir-Regolament jew qabilha, sa tliet xhur wara d-data tad-dħul fis-seħħ tiegħu.
               
            
                  (13)
               
               
                  Jinħtieġ li jiġi ċċarat il-fatt li la l-projbizzjoni tal-produzzjoni, tat-tqegħid fis-suq u tal-użu stabbilita fl-Artikolu 3 tar-Regolament (KE) Nru 850/2004 u lanqas ir-rekwiżit ta' identifikazzjoni msemmi fil-premessa (9) ma japplikaw għal oġġetti li jkun fihom l-HBCDD li jkunu diġà qed jintużaw dakinhar li jidħol fis-seħħ dan ir-Regolament.
               
            
                  (14)
               
               
                  Fejn l-użu tal-HBCDD fl-oġġetti tal-polisterin imwessa' jkun ġie awtorizzat skont it-Titolu VII tar-Regolament (KE) Nru 1907/2006, l-importazzjoni u l-użu ta' oġġetti tal-polisterin imwessa' li jkun fihom l-HBCDD għandhom ikunu permessi wkoll għat-tul tal-validità ta' dik l-awtorizzazzjoni.
               
            
                  (15)
               
               
                  Il-Kumitat stabbilit bl-Artikolu 29 tad-Direttiva tal-Kunsill 67/548/KEE (5) ma tax opinjoni dwar il-miżuri stipulati f'dan ir-Regolament u għalhekk il-Kummissjoni ressqet proposta lill-Kunsill dwar dawk il-miżuri u bagħtitha lill-Parlament Ewropew. Il-Kunsill ma ħax azzjoni fi żmien il-perjodu ta' xahrejn stipulat fl-Artikolu 5a tad-1999/468/KE (6) u għalhekk il-Kummissjoni ressqet il-proposta lill-Parlament Ewropew mingħajr dewmien. Peress li l-Parlament Ewropew ma opponiex il-proposta fi żmien erba' xhur mid-data ta' meta tressqet l-ewwel darba lill-Parlament, il-Kummissjoni għandha issa tadotta il-proposta,
               
            ADOTTAT DAN IR-REGOLAMENT:
      Artikolu 1
      L-Anness I tar-Regolament (KE) Nru 850/2004 huwa emendat skont l-Anness ta' dan ir-Regolament.
      Artikolu 2
      Dan ir-Regolament jidħol fis-seħħ fl-għoxrin jum wara l-pubblikazzjoni tiegħu f'Il-Ġurnal Uffiċjali tal-Unjoni Ewropea.
      
         Dan ir-Regolament jorbot fl-intier tiegħu u japplika direttament fl-Istati Membri kollha.
         Magħmul fi Brussell, l-1 ta' Marzu 2016.
         
            
               Għall-Kummissjoni
            
            
               Il-President
            
            Jean-Claude JUNCKER
         
      
      
         (1)  ĠU L 158, 30.4.2004, p. 7.
      
         (2)  Id-Deċiżjoni tal-Kunsill 2006/507/KE tal-14 ta' Ottubru 2004 dwar il-konklużjoni, f'isem il-Komunità Ewropea, tal-Konvenzjoni ta' Stokkolma dwar Materjal Organiku Persistenti li Jniġġes (ĠU L 209, 31.7.2006, p. 1).
      
         (3)  Id-Deċiżjoni tal-Kunsill 2004/259/KE tad-19 ta' Frar 2004 li għandha x'taqsam mal-konklużjoni, f'isem il-Komunità Ewropea, tal-Protokoll tal-Konvenzjoni tal-1979 dwar it-Tniġġis Transkonfini tal-Arja Li Jwassal Ħafna dwar Pollutanti Organiċi Persistenti (ĠU L 81, 19.3.2004, p. 35).
      
         (4)  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).
      
         (5)  Id-Direttiva tal-Kunsill 67/548/KEE tas-27 ta' Ġunju 1967 rigward l-approssimazzjoni tal-liġijiet, tar-regolamenti u tad-dispożizzjonijiet amministrattivi dwar il-klassifikazzjoni, l-imballaġġ u l-ittikkettjar ta' sustanzi perikolużi (ĠU 196, 16.8.1967, p. 1).
      
         (6)  Id-Deċiżjoni tal-Kunsill 1999/468/KE tat-28 ta' Ġunju 1999 li tipprovdi l-proċeduri għall-eżerċizzju tas-setgħat tal-implimentazzjoni konferiti fuq il-Kummissjoni (ĠU L 184, 17.7.1999, p. 23).
      
         ANNESS
         Fil-Parti A tal-Anness I tar-Regolament (KE) Nru 850/2004, tiżdied l-entrata li ġejja:
         
            
                        Sustanza
                     
                     
                        Nru tal-CAS
                     
                     
                        Nru tal-KE
                     
                     
                        Eżenzjoni Speċifika dwar użu intermedju jew speċifikazzjonijiet oħra
                     
                  
                        “Eżabromoċiklododekan
                        ‘Eżabromoċiklododekan’ tfisser: eżabromoċiklododekan, 1,2,5,6,9,10-eżabromoċiklododekan u d-dijasterjoisomeri prinċipali tiegħu: alfa-eżabromoċiklododekan; beta-eżabromoċiklododekan; u gamma-eżabromoċiklododekan
                     
                     
                        25637-99-4,
                        3194-55-6,
                        134237-50-6,
                        134237-51-7,
                        134237-52-8
                     
                     
                        247-148-4,
                        221-695-9
                     
                     
                        
                                    1.
                                 
                                 
                                    Għall-finijiet ta' din l-entrata, l-Artikolu 4(1)(b) għandu japplika għall-konċentrazzjonijiet tal-eżabromoċiklododekan ekwivalenti għal 100 mg/kg (0,01 % skont il-piż) jew anqas meta jokkorru f'sustanzi, preparazzjonijiet, oġġetti, jew meta jkunu jikkostitwixxu dawk il-parts fl-oġġett li jirritardjaw il-fjamma, soġġett għal reviżjoni mill-Kummissjoni sat-22 ta' Marzu 2019.
                                 
                              
                                    2.
                                 
                                 
                                    L-użu tal-eżabromoċiklododekan, kemm jekk waħdu u kemm fi preparazzjonijiet, fil-produzzjoni ta' prodotti tal-polisterin imwessa' u l-produzzjoni u t-tqegħid fis-suq tal-eżabromoċiklododekan għal dan l-użu, għandhom ikunu awtorizzati bil-kundizzjoni li dan l-użu jkun ġie awtorizzat skont it-Titolu VII tar-Regolament (KE) Nru 1907/2006 tal-Parlament Ewropew u tal-Kunsill (*), jew inkella li sal-21 ta' Frar 2014 tkun tressqet applikazzjoni biex dan l-użu jiġi awtorizzat u tkun għad trid tittieħed deċiżjoni dwar dik l-applikazzjoni.
                                    It-tqegħid fis-suq u l-użu tal-eżabromoċiklododekan, kemm jekk waħdu u kemm fi preparazzjonijiet, skont dan il-paragrafu, għandu jkun permess biss sas-26 ta' Novembru 2019 u, jekk qabel, sad-data ta' skadenza tal-perjodu ta' rieżami speċifikat fid-deċiżjoni ta' awtorizzazzjoni jew sad-data li fiha tkun ġiet irtirata dik l-awtorizzazzjoni skont it-Titolu VII tar-Regolament (KE) Nru 1907/2006.
                                    It-tqegħid fis-suq u l-użu fil-bini ta' oġġetti tal-polisterin imwessa', li jkun fihom l-eżabromoċiklododekan bħala kostitwent tagħhom u li jiġu prodotti f'konformità mal-eżenzjoni f'dan il-paragrafu, għandhom ikunu permessi għal 6 xhur wara d-data ta' skadenza ta' dik l-eżenzjoni. Oġġetti ta' dan it-tip li jkunu qed jintużaw sa dik id-data jistgħu jibqgħu jintużaw.
                                 
                              
                                    3.
                                 
                                 
                                    Mingħajr preġudizzju għall-eżenjoni fil-paragrafu 2, it-tqegħid fis-suq u l-użu fil-bini ta' oġġetti tal-polisterin imwessa' u oġġetti tal-polisterin estruż li jkun fihom l-eżabromoċiklododekan bħala kostitwent tagħhom u li jiġu prodotti sat-22 ta' Marzu 2016 jew qabel għandhom jibqgħu jintużaw sat-22 ta' Ġunju 2016. Il-paragrafu 6 għandu japplika daqslikieku oġġetti bħal dawn ntgħamlu f'konformità mal-eżenzjoni fil-paragrafu 2.
                                 
                              
                                    4.
                                 
                                 
                                    L-oġġetti li jkun fihom l-eżabromoċiklododekan bħala kostitwent tagħhom, u li diġà kienu qed jintużaw fit-22 ta' Marzu 2016 jew qabel, jistgħu jkomplu jintużaw u jibqgħu jitqiegħdu fis-suq, u l-paragrafu 6 m'għandux japplika. B'rabta ma' dawn l-oġġetti, għandhom japplikaw it-tielet u r-raba' subparagrafi tal-Artikolu 4(2).
                                 
                              
                                    5.
                                 
                                 
                                    It-tqegħid fis-suq u l-użu fil-bini ta' oġġetti importati tal-polisterin imwessa' li jkun fihom l-eżabromoċiklododekan bħala kostitwent tagħhom għandhom ikunu permessi sad-data ta' skadenza tal-eżenjoni fil-paragrafu 2 u l-paragrafu 6 għandu japplika bħallikieku dawk l-oġġetti ġew prodotti skont l-eżenzjoni fil-paragrafu 2. Oġġetti ta' dan it-tip li jkunu qed jintużaw sa dik id-data jistgħu jibqgħu jintużaw.
                                 
                              
                                    6.
                                 
                                 
                                    Mingħajr preġudizzju għall-applikazzjoni ta' dispożizzjonijiet oħra tal-Unjoni dwar il-klassifikazzjoni, l-imballaġġ u t-tikkettar ta' sustanzi u taħlitiet, il-polisterin imwessa', li fih ikun intuża l-eżabromoċiklododekan skont l-eżenzjoni fil-paragrafu 2, irid ikun identifikabbli permezz tat-tikkettar jew permezz ta' mod ieħor tul iċ-ċiklu ta' ħajja tagħhom.
                                 
                              
                  
         
            (*)  Ir-Regolament (KE) Nru 1907/2006 tal-Parlament Ewropew u tal-Kunsill tat-18 ta' Diċembru 2006 dwar ir-reġistrazzjoni, il-valutazzjoni, l-awtorizzazzjoni u r-restrizzjoni ta' sustanzi kimiċi (REACH), li jistabbilixxi Aġenzija Ewropea għas-Sustanzi Kimiċi, li jemenda d-Direttiva 1999/45/KE u li jħassar ir-Regolament (KEE) Nru 793/93 tal-Kunsill u r-Regolament (KE) Nru 1488/94 tal-Kummissjoni kif ukoll id-Direttiva 76/769/KEE tal-Kunsill u d-Direttivi 91/155/KEE, 93/67/KEE, 93/105/KE u 2000/21/KE tal-Kummissjoni (ĠU L 396, 30.12.2006, p. 1).”